**JAUNĀS LEIPCIGAS HARTAS ĪSTENOŠANA, IZMANTOJOT DAUDZLĪMEŅU PĀRVALDĪBU**

**ES pilsētprogrammas nākamie soļi**

Pieņemta ministru neformālajā sanāksmē par pilsētu jautājumiem 2020. gada 30. novembrī

**I. PASTĀVĪGĀ NEPIECIEŠAMĪBA PĒC PILSĒTU DAUDZLĪMEŅU PĀRVALDĪBAS EIROPĀ**

Jaunā Leipcigas harta ar labas pilsētu pārvaldības stratēģisko principu kopumu sniedz satvaru, uz kuru balstīt Eiropas pilsētu politikas pēc 2020. gada saskaņošanu. Šī sistēma vēlreiz apstiprina Amsterdamas pakta mērķus un sasniegumus, tādējādi sasaistot ES pilsētprogrammas darba metodi ar Jaunās Leipcigas hartas stratēģiskajiem principiem.

**Mēs, par pilsētu jautājumiem atbildīgie ministri, uzsveram**, ka ES pilsētprogramma kā vērtīgs īstenošanas instruments ceļā uz saskaņotāku un pilsētai piemērotāku politiku tiks turpināta un attīstīta, lai stiprinātu tās ietekmi un efektivitāti.

# 1. ES PILSĒTPROGRAMMAS KONSOLIDĒŠANA, ĪSTENOŠANA UN VIRZĪŠANA

**Mēs, ministri, vēršam uzmanību** uz to, ka ES pilsētprogramma viennozīmīgi ir veicinājusi daudzlīmeņu un daudzu ieinteresēto pušu pārvaldību Eiropā un pozitīvi ietekmējusi sadarbību starp pašvaldību un reģionālās iestādēm, dalībvalstīm, Eiropas Komisiju un citām ES institūcijām, kā arī citām pilsētās ieinteresētajām pusēm. ES pilsētprogrammas galvenais sasniegums ir pašvaldību un reģionālajām iestādēm sniegtā iespēja apspriest pilsētu prioritārās tēmas ar Eiropas iestādēm, valstu ministrijām un citiem partneriem, proti, kopīgi apzināt iespējas, kā uzlabot pilsētu teritorijas ietekmējošās ES pilsētu politikas savstarpējo papildināmību un saskaņotību un kā stiprināt tās pilsētu dimensiju. Tas atbilst pilsētu izšķirošajai lomai daudzlīmeņu politikas veidošanā.

Arī Eiropas Komisijas novērtējumā par pirmajiem ES pilsētprogrammas īstenošanas gadiem ir parādīti daudzi pozitīvi rezultāti. Vienlaikus tajā norādīts uz nepieciešamiem uzlabojumiem, lai pēc iespējas pilnvērtīgāk sasniegtu iniciatīvas mērķus.

**Mēs uzsveram,** ka ES pilsētprogramma ir svarīga kā līdzeklis, kas veicina Apvienoto Nāciju Organizācijas Jaunās pilsētprogrammas īstenošanu un ilgtspējīgas attīstības mērķu sasniegšanu pilsētu dimensijās.

**Mēs esam vienisprātis**, ka nākotnē ES pilsētprogramma mums jāpadara iedarbīgāka un efektīvāka, kā arī jāizmanto līdz šim sasniegtie rezultāti. Amsterdamas paktā noteiktie trīs galvenie pīlāri – labāks regulējums, labāks finansējums un labākas zināšanas (pamats un apmaiņa) – joprojām ir ļoti svarīgi.

ES pilsētprogrammas novērtējumā ir norādīts, ka ierobežotie resursi ir svarīgs jautājums, kas jārisina. Tādēļ pietiekamam finansējumam un efektīvām īstenošanas struktūrām, kuru pamatā ir daudzlīmeņu pārvaldība, ir izšķiroša nozīme efektīvākā ES pilsētprogrammas īstenošanā.

**Mēs atzinīgi vērtējam** Eiropas pilsētu iniciatīvu saskaņā ar kohēzijas politiku kā instrumentu, kas atbalsta ES pilsētprogrammu un starpvaldību sadarbību pilsētu jautājumos, stiprina integrētas un līdzdalībā balstītas pieejas un to ilgtspēju, kā arī veicina saskaņotību starp ES politiku, programmām un iniciatīvām, kas attiecas uz ilgtspējīgu pilsētu attīstību. Kohēzijas politikas stiprinātajai pilsētas dimensijai ir jābalstās uz Jaunās Leipcigas hartas principiem un jāsekmē to ievērošana, un attiecīgos gadījumos jāveicina funkcionālo teritoriju koncepcija, tādējādi veicinot harmonisku un līdzsvarotu Eiropas attīstību, vienlaikus ņemot vērā situāciju dalībvalstīs un reģionos.

**Vienlaikus mēs uzsveram,** ka visām ieinteresētajām pusēm un iesaistītajiem valdības līmeņiem aktīvi jāpēta visas iespējas piešķirt resursus ES pilsētprogrammai, ņemot vērā subsidiaritātes un proporcionalitātes principus.

# 2. DAUDZLĪMEŅU UN DAUDZU IEINTERESĒTO PUŠU SADARBĪBAS UZTURĒŠANA UN STIPRINĀŠANA

Daudzlīmeņu un daudzu ieinteresēto pušu pieeja, kā arī unikālā iespēja it īpaši pašvaldību un reģionālajām iestādēm uzsākt dialogu starp visiem attiecīgajiem līmeņiem, ir identificētas kā svarīgas ES pilsētprogrammas stiprās puses un sasniegumi. Tas pats ir attiecināms uz tematiskās partnerības pieeju un to, ka partnerības ir elastīgas un “eksperimentālas”. Tomēr jāpievēršas jautājumiem, kas saistīti ar to, ka trūkst skaidru un pārredzamu procesu, prasību un konkrētu mērķu, kā arī to, ka ieinteresētās puses iesaistās nevienmērīgi.

**Mēs, ministri, atkārtoti apstiprinām,** ka daudzlīmeņu un daudzu ieinteresēto pušu tematiskās partnerības joprojām ir galvenais ES pilsētprogrammas īstenošanas instruments plašākajā darbību lokā, kas vērstas uz ES politikas pilsētu dimensijas uzlabošanu, kā tas noteikts Amsterdamas paktā. Ir jāapsver citi sadarbības veidi, kas atbilst daudzlīmeņu un daudzu ieinteresēto pušu principiem, kuri veicina ilgtspējīgu pilsētu attīstību, kā arī jāturpina pētīt šos veidus.

**Tāpēc mēs vienojamies par** elastīgāku tematisko partnerību izveidi ilguma, sastāva un rezultātu ziņā mērķtiecīgākā, līdzsvarotākā un pārredzamākā sistēmā nākotnē. Tas nozīmē, ka partnerību sadarbību noteiks konkrēti mērķi. Turklāt visu lielumu pilsētu iesaistīšanās ir galvenais faktors, lai atspoguļotu Eiropas pilsētu teritoriju daudzveidību un to atšķirīgās vajadzības. Partneru atlase notiks pēc īpašiem aicinājumiem uz partnerībām, pamatojoties uz iepriekšējiem novērtējumiem, kuru mērķis ir aizsargāt atbilstošu līmeni partneru tematiskajām un procesuālajām zināšanām. Pietiekami resursi nodrošinās, ka partnerības var sasniegt savus mērķus un darboties, izmantojot viegli pieejamas administratīvās procedūras. Lai nodrošinātu lielāku ietekmi uz attiecīgo nozari, jau no katras partnerības sākuma jābūt ciešai sadarbībai ar attiecīgo Eiropas Komisijas ģenerāldirektorātu un valstu ministriju pārstāvjiem.

**Mēs norādām**, ka ir izšķiroši svarīgi balstīties uz to vērtīgo darbu kopumu, ko kopš 2016. gada ir paveikušas 14 tematiskās partnerības, un turpināt atbalstīt darbību īstenošanu. Partnerības darbību tematiskā apkopošana, lai radītu sinerģijas, iespējams var kļūt par ļoti spēcīgu instrumentu turpmākā ES pilsētprogrammas tematiskās orientācijas attīstībā. Arī procesuālajā ziņā var mācīties no ES pilsētprogrammas izmēģinājuma stadijas: ir jāveicina spēcīgāka pieredzes nodošana attiecīgajām ieinteresētajām pusēm un ciešāka partnerību sadarbība.

Jaunajām tematisko partnerību tēmām vai salīdzināmiem daudzlīmeņu instrumentiem jāsaskan ar ES politikas prioritātēm un iniciatīvām un jāsniedz ieguldījums šajās prioritātēs un iniciatīvās īpaši, ja tām ir skaidra pilsētu dimensija. Tas it īpaši attiecas uz Eiropas zaļo kursu, Eiropas sociālo tiesību pīlāru, Eiropas digitālo stratēģiju, Eiropas atveseļošanas plānu un saistībā ar globālajām prioritātēm, kas uzsvērtas Ilgtspējīgas attīstības programmā 2030. gadam un Jaunajā pilsētprogrammā.

# 3. LABĀKA REGULĒJUMA, LABĀKA FINANSĒJUMA UN POLITIKAS SASKAŅOTĪBAS SASNIEGŠANA

**Mēs, ministri, atzīstam**, ka ES pilsētprogrammas partnerības ir sniegušas noderīgas atziņas par vājajām vietām un izaicinājumiem, kas saistīti ar ES politikas un tiesību aktu īstenošanu. Vienlaikus ES pilsētprogrammas novērtējumā ir konstatēts, ka salīdzinoši maz darbību ir vērstas uz labāku regulējumu vai labāku finansējumu. Līdz ar to šiem virzieniem nepieciešama mērķtiecīgāka pieeja. To turpmākai īstenošanai jābūt cieši saistītai ar ES politikas veidošanas un finansēšanas cikliem, kā arī pašreizējām institūcijām un procesiem.

**Mēs uzsveram,** ka pastāvīgas juridiskās un procesuālās zināšanas ir izšķirošas, un tām jābūt pieejamām partnerībām, lai nodrošinātu efektīvas un savlaicīgas darbības. Šīs zināšanas ir nepieciešamas, lai izveidotu ciešu saikni ar Labāka regulējuma programmu, tostarp platformu “Gatavi nākotnei”.

**Tāpēc mēs iesakām** ES pilsētprogrammas labāka regulējuma daļu saistīt ar gada darba programmu un attiecīgā gadījumā apsvērt tās saistīšanu ar platformas “Gatavi nākotnei” reglamentu. Turklāt turpmākajai ES pilsētprogrammai un tās īstenošanas instrumentiem cita starpā ir nepārtraukti jābūt piekļuvei tādiem pakalpojumiem kā juridiskas konsultācijas, lai veicinātu tādas likumdošanas darbības un ieteikumus, kas tieši dod labumu ES pilsētām un reģioniem.

**Mēs apņemamies** pienācīgi apsvērt darbības un ieteikumus, kas izriet no ES pilsētprogrammas.

# 4. LABĀKU ZINĀŠANU UN CIEŠĀKAS KOMUNIKĀCIJAS NODROŠINĀŠANA

ES pilsētprogrammas novērtējums atklāja nepieciešamību uzlabot iekšējo komunikāciju starp galvenajiem dalībniekiem. Lai nodrošinātu lielāku pārredzamību, atbildību un labāku informācijas plūsmu it īpaši saistībā ar darbību īstenošanu, ir jāstiprina horizontālais un vertikālais dialogs pilsētu politikas jomā.

**Mēs, ministri, vēršam uzmanību** uz to, ka jātiecas sasniegt abus labāku zināšanu virziena elementus – gan zināšanu pamatu, gan zināšanu apmaiņu –, piemērojot diferencētu un mērķtiecīgu pieeju. Tādējādi partnerībām jāspēj izmantot pašreizējās atbalsta struktūras un iesaistīt attiecīgos partnerus. Attiecībā uz zināšanu bāzi, Komisijas ģenerāldirektorātos tās pirmām kārtām ir zināšanu politikas nodaļas, Komisijas Kopīgais pētniecības centrs, “Eurostat”, *ESPON*, KPI “Pilsētu Eiropa”, “Apvārsnis Eiropa”, *EUKN* un citas zināšanu programmas un tīkli. Zināšanu apmaiņa, kā arī spēju un zināšanu veidošana būtu jāatbalsta kohēzijas politikas programmām un iniciatīvām, it īpaši Eiropas pilsētu iniciatīvai un *URBACT* programmai. Kopumā daudzveidīgās pētniecības un inovācijas darbības, kas atbalsta sadarbību zinātnes un politikas jomā, piedāvā lielu potenciālu, un tās jāņem vērā turpmākajā ES pilsētprogrammas gaitā. Izplatīšanai un izmantošanai var papildus būt noderīga ieinteresēto pušu iesaistīšana gan no trešām valstīm, gan no starpvaldību organizāciju izveidotajiem satvariem, kas attiecas uz starptautisko sadarbību pilsētu attīstības jomā.

**Mēs atzīstam** nepieciešamību ciešāk stratēģiski pielīdzināt Teritoriālās attīstības programmu 2030. gadam, kohēzijas politikas pilsētu dimensiju, valstu pilsētu politikas satvaru un ES pilsētprogrammu. No ES pilsētprogrammas rezultātiem vietējā un reģionālajā līmenī jāgūst labums plašākam pilsētu un ieinteresēto pušu lokam.

**Tāpēc mēs uzskatām,** ka valstu kontaktpunktiem ir izšķirošā loma attiecīgās izmantošanas, saziņas un izplatīšanas darbību atbalstīšanā. Līdz ar to jāaizsargā subsidiaritātes un proporcionalitātes principi un jāizvairās no struktūru dublēšanās.

# 5. ES PILSĒTPROGRAMMAS PĀRVALDĪŠANA AR EFEKTĪVĀM LĒMUMU PIEŅEMŠANAS ATBALSTA STRUKTŪRĀM

**Mēs, ministri, apstiprinām,** ka ES pilsētprogramma ir panākusi ievērojamu progresu, stiprinot pilsētu dimensiju un izveidojot kopīgu pamatu pilsētu politikas iniciatīvām. ES pilsētprogrammas novērtējumā nepārprotami norādīts, ka tās sasniegumi ir saistīti ar ciešāku sadarbību starp pašvaldību un reģionālajām iestādēm, dalībvalstīm un Eiropas Komisiju un ciešā partnerībā ar citām attiecīgajām Eiropas iestādēm un ieinteresētajām pusēm. Tomēr novērtējumā arī teikts, ka ES pilsētprogrammai trūkst efektīvas pārvaldības mehānisma un ka lielāka uzmanība jāpievērš ieinteresēto pušu iesaistīšanai, kā arī darbību īstenošanai.

**Mēs atzīstam,** ka dalībvalstīm ir galvenā loma šo trūkumu novēršanā, lai nākotnē īstenotu daudz efektīvāku ES pilsētprogrammu.

Ministru pieņemtās Rīgas deklarācijas garā virzoties uz ES pilsētprogrammu, mēs atzīstam, ka starpvaldību sadarbības struktūras pilsētu jautājumos ir piemērota platforma, kur visas attiecīgās ieinteresētās puses nākotnē varēs kopīgi apspriest un pārvaldīt ES pilsētprogrammu.

Ģenerāldirektoru sanāksme pilsētpolitikas jautājumos (*DGUM*) pārstāv centrālo koordinācijas un lēmumu pieņemšanas iestādi ES pilsētprogrammā, ko konsultē un atbalsta Pilsētattīstības grupa (PAG), kā norādīts Amsterdamas paktā. *DGUM* un PAG turpinās gūt labumu no Pilsētprogrammas tehniskās sagatavošanas grupas (PPTSG) sagatavošanas darba.

Lai nākotnē īstenotu ES pilsētprogrammu, partnerībām būs nepieciešama saziņa, zināšanas, pārvaldība un administratīvais atbalsts, kā arī norādījumi par pārnozaru jautājumiem un ciešāka savstarpēja sadarbība. Dalībvalstis un Eiropas Komisija kopīgi veiks iepriekšējus novērtējumus, sagatavos attiecīgos aicinājumus uz partnerībām, pārraudzīs virzību, kā arī pārredzami izmantos pieredzi un rezultātus. Vienlaikus ir jāatbalsta starpvaldību sadarbība pilsētu jautājumos saskaņā ar prezidentvalstu trijotnes prioritātēm, tādējādi veicinot stratēģisko analīzi un sintēzi, saskaņotību un nepārtrauktību trijotnes programmās un starp tām, sniedzot atbalstu *DGUM* un PAG, un visbeidzot dalībvalstīs stiprinot pilsētu politiku.

**Tādēļ mēs piekrītam,** ka šos uzdevumus vissaskaņotāk un efektīvāk spēs veikt specializēts un pastāvīgs sekretariāts pilsētu jautājumos, kas strādās, lai saskaņā ar Eiropas pilsētu iniciatīvu izveidotu atbilstošu struktūru. Mēs uzskatām, ka tas veicinās ciešāku vispārēju sadarbību un lielāku ietekmi pilsētu mērogā visā Eiropā.

**II. SECINĀJUMI**

**Mēs, par pilsētu jautājumiem atbildīgie ministri,** apņemamies ES pilsētprogrammā īstenot Jaunās Leipcigas hartas principus un uzturēt nepārtrauktu daudzlīmeņu pārvaldību un partnerības pieeju. Aicinām visus mūsu partnerus šajā nolūkā ar mums sadarboties atbilstoši savai kompetencei, pienākumiem un iespējām. It īpaši mēs

AICINĀM Komisiju:

a) turpināt aktīvi piedalīties turpmākajā ES pilsētprogrammas izstrādē un īstenošanā saskaņā ar Jaunajā Leipcigas hartā noteiktajiem stratēģiskajiem principiem un ciešā sadarbībā ar ģenerāldirektoru sanāksmi pilsētpolitikas jautājumos, Pilsētattīstības grupu un visām citām ieinteresētajām pusēm;

b) turpināt sekmēt ES pilsētprogrammas īstenošanu, sniedzot atbalstu Eiropas pilsētu iniciatīvai ciešā sadarbībā ar dalībvalstīm un nodrošinot attiecīgo ģenerāldirektorātu iesaistīšanos šajā procesā;

c) nodrošināt ES pilsētprogrammas nepārtrauktību, saskaņotību un koordināciju, nepieciešamības gadījumā atbalstot to darbību un ieteikumu kopuma īstenošanu, kas izriet no pašreizējām un turpmākām tematiskajām partnerībām vai citiem daudzlīmeņu un daudzu ieinteresēto pušu īstenošanas instrumentiem, kas ieviesti saskaņā ar ES pilsētprogrammu;

d) turpināt centienus stiprināt to politikas virzienu koordinēšanu un racionalizēšanu, kas ietekmē pilsētu teritorijas, lai veicinātu politikas papildināmību un stiprinātu pilsētu dimensiju tajās, it īpaši attiecībā uz labāku regulējumu, labāku finansējumu un labākām zināšanām;

e) saskaņot tās darbības ES politikas pilsētu dimensijas stiprināšanā ar ES pilsētprogrammu, it īpaši attiecībā uz politiskajām prioritātēm, darba programmu, likumdošanas darbu un plānotajām konsultācijām;

f) attiecīgā gadījumā atbilstoši ģenerāldirektoru sanāksmes pilsētpolitikas jautājumos norādījumiem ņemt vērā rezultātus un ieteikumus, ko sasniegušas un izteikušas tematiskās partnerības vai citi daudzlīmeņu un daudzu ieinteresēto pušu īstenošanas instrumenti, kas ieviesti saskaņā ar ES pilsētprogrammu, lai rosinātu iespējamas diskusijas attiecīgajās ekspertu grupās, kad tiek aplūkoti jauni un pašreizēji ES tiesību akti;

g) nepieciešamības gadījumā ietekmes izvērtējumu ietvaros turpināt pētīt uzlabotus pilsētu un teritoriālo dimensiju novērtējumus;

h) Eiropas pilsētu iniciatīvas kontekstā regulāri ziņot par ES pilsētprogrammas īstenošanu un tās rezultātiem;

i) nodrošināt ES pilsētprogrammas nepārtrauktu ieguldījumu Jaunās pilsētprogrammas un Ilgtspējīgas attīstības mērķu, it īpaši to pilsētu dimensiju, īstenošanā;

AICINĀM dalībvalstis:

a) veikt atbilstošus pasākumus un iesaistīt attiecīgās iestādes visos pārvaldes līmeņos turpmākajā ES pilsētprogrammas izstrādē un īstenošanā saskaņā ar Jaunajā Leipcigas hartā izklāstītajiem stratēģiskajiem principiem un atbilstoši attiecīgajām kompetencēm un subsidiaritātes un proporcionalitātes principiem;

b) attiecīgā gadījumā atbalstīt to darbību un ieteikumu īstenošanu, kas līdz šim izriet no ES pilsētprogrammas, kā arī no turpmākām tematiskajām partnerībām vai citiem daudzlīmeņu un daudzu pušu īstenošanas instrumentiem, kas ieviesti saskaņā ar ES pilsētprogrammu;

c) attiecīgā gadījumā pēc ģenerāldirektoru sanāksmes pilsētpolitikas jautājumos norādījumiem ņemt vērā rezultātus un ieteikumus, ko sasniegušas un izteikušas tematiskās partnerības vai citi daudzlīmeņu un daudzu ieinteresēto pušu īstenošanas instrumenti, kas ieviesti saskaņā ar ES pilsētprogrammu, lai rosinātu iespējamas diskusijas attiecīgajās Padomes darba grupās, kad tiek aplūkoti jauni un pašreizēji ES tiesību akti;

d) ar valsts kontaktpunktu starpniecību sekmēt saikņu starp valstu pilsētu politikas satvariem un ES pilsētprogrammu uzlabošanu, lai atbalstītu attiecīgās izmantošanas, saziņas un izplatīšanas darbības;

e) nodrošināt nepārtrauktu ES pilsētprogrammas ieguldījumu Jaunās pilsētprogrammas un Ilgtspējīgas attīstības mērķu, it īpaši to pilsētu dimensiju, īstenošanā;

f) sekmēt augsta līmeņa atbalsta mobilizēšanu ES pilsētprogrammai, lai veicinātu progresu pilsētu jautājumos ES, informēt plašāku auditoriju par ES pilsētprogrammas metodēm un rezultātiem, kā arī iedvesmot stratēģisku un politisku starpnozaru programmu pilsētām un reģioniem;

MUDINĀM pašvaldības un reģionālās iestādes:

a) aktīvi piedalīties ES pilsētprogrammas izstrādē un īstenošanā saskaņā ar Jaunajā Leipcigas hartā izklāstītajiem stratēģiskajiem principiem un atbilstoši to attiecīgajām kompetencēm un subsidiaritātes principam;

b) izmantot savas zināšanas, kas būtiskas ES pilsētprogrammai, kā arī zināšanas, kas ir pilsētu intereses pārstāvošo Eiropas tīkliem, piemēram, Eiropas Pašvaldību un reģionu padomei un *EUROCITIES*, lai ar speciālām zināšanām piedalītos pašreiz notiekošajā ES likumdošanas un finanšu shēmas ietekmes novērtēšanā vietējā līmenī;

c) turpināt un stiprināt starppilsētu sadarbību Eiropas līmenī, tostarp, piemēram, izmantojot *URBACT* programmu, lai atbalstītu zināšanu apmaiņu, spēju attīstīšanu un ieviešanu, kā arī saistībā ar ES pilsētprogrammas darbību;

d) ES pilsētprogrammas mērķu virzīšanā sadarboties ar citām visu lielumu pašvaldības un reģionālajām iestādēm, privāto sektoru, vietējām kopienām, zināšanu iestādēm un pilsonisko sabiedrību;

LŪDZAM Eiropas Parlamentu:

a) attiecīgā gadījumā atbilstoši ģenerāldirektoru sanāksmes pilsētpolitikas jautājumos norādījumiem ņemt vērā rezultātus un ieteikumus, ko sasniegušas un izteikušas tematiskās partnerības vai citi daudzlīmeņu un daudzu ieinteresēto pušu īstenošanas instrumenti, kas ieviesti saskaņā ar ES pilsētprogrammu, lai rosinātu iespējamas diskusijas attiecīgajās komitejās, kad tiek aplūkoti jauni un pašreizēji ES tiesību akti;

b) izveidot nepārtrauktu saikni starp Apvienoto grupu pilsētu jautājumos un ES pilsētprogrammu;

AICINĀM Eiropas Reģionu komiteju un Eiropas Ekonomikas un sociālo lietu komiteju:

a) atbilstoši savām kompetencēm sniegt ieguldījumu un atbalstu turpmākajai ES pilsētprogrammas izstrādei un īstenošanai saskaņā ar Jaunajā Leipcigas hartā izklāstītajiem stratēģiskajiem principiem;

b) sekmēt labāka regulējuma, labāka finansējuma un labāku zināšanu mērķu sasniegšanu, atbalstot tematiskās partnerības vai citus daudzlīmeņu un daudzu ieinteresēto pušu īstenošanas instrumentus, kas ieviesti saskaņā ar ES pilsētprogrammu, sniedzot juridiskas un procesuālas zināšanas, kā arī veicot izplatīšanas darbības, lai procesā iesaistītu plašāku ieinteresēto pušu loku;

AICINĀM Eiropas Investīciju banku:

a) sekmēt darbu, ko veic tematiskās partnerības vai citi daudzlīmeņu un daudzu ieinteresēto pušu īstenošanas instrumenti, kas ieviesti saskaņā ar ES pilsētprogrammu, it īpaši attiecībā uz labāku finansējumu un labākām zināšanām, kā arī sniedzot kompetenci finanšu jomā;

b) attiecīgā gadījumā atspoguļot Jaunās Leipcigas hartas stratēģiskos principus un ES pilsētprogrammas mērķus pieejā aizdevumu izsniegšanai, subsīdiju un aizdevumu sapludināšanai, kā arī konsultāciju pakalpojumiem saistībā ar pilsētām, ņemot vērā nepieciešamību atbalstīt ilgtspējīgas pilsētu un reģionu attīstības stratēģijas;

c) attīstīt finanšu instrumentus un finansēšanas pieejas Jaunās Leipcigas hartas stratēģisko principu atbalstam, sadarbojoties ar citām starptautiskām finanšu iestādēm un attīstību veicinošām bankām;

d) sadarboties ar pilsētās ieinteresētām pusēm, lai izstrādātu un ieviestu novatoriskus aprites uzņēmējdarbības modeļus, kas nepieciešami, lai pilsētas padarītu par klimatneitrālām, sociāli ilgtspējīgām un produktīvām.

www.bmi.bund.de

Attēlu autors Dominiks Breiers [*Dominique Breier*]